Miljoene se Mandrax by Kaapstad-huis gekryArgieffoto Die Valke het op 11 sakke Mandrax-tablette by ŉ huis in Kaapstad afgekom. Kapt. Philani Nkwalase, provinsiale woordvoerder van die Valke in die Wes-Kaap, het gesê die dwelms, met ŉ geskatte straatwaarde van R4.7 miljoen, is by ŉ huis in West Gate in Mitchells Plain gevind. “ŉ Soektog is by die perseel uitgevoer en al die voertuie in die omgewing is ook deursoek. Die dwelms was binne ŉ verlate voertuig weggesteek,” het Nkwalase gesê. “Voorlopige ondersoek dui daarop dat die huis moontlik gebruik is as ŉ kanaal om dwelms in die omgewing te versprei.” Die Valke het op ŉ totaal van 106 000 Mandrax-tablette beslag gelê. Niemand is tydens die klopjag in hegtenis geneem nie. “Pogings is onderweg om die eienaar van die perseel op te spoor. Inhegtenisnemings word binnekort verwag,” het Nkwalase bygevoeg.